毗陵三題  其一
作者：釋居簡
朝代：宋

paragraphs: 闖簷起淵潛，濤怒欲翻壁。
兩雄競厥壯，跼領勇舒脊。
令人未見神先悸，如見當年李生醉。
醉鄉汗漫渺無津，墨蜚素壁風蜚腥。
驤雲掀霧妙入神，不特神妙尤奪真。
鄉來識真人已朽，所見不知如此否。
或謂此兒鱗介胄，幻作人間寫生手。
坐令五月六月間，商羊起舞旱魃走。
客窗夜老聞天籟，逸響琅然風雨晦。
曉入西游柱史家，因知壁有蜿蜒沕。